**Renașteri**

*Christian Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din tălpile tale curg stropii de rouă,

Ce-mi udă ființa de ziduri și porți.

Iubirile tale-mi fac inima nouă

Mi-adună 'mpreună a gândului părți.

...

Tu nu știi cum simt eu, fiorul ce trece

Și-mi tremură pașii pe drumul uscat.

Nu-mi spune nimica, nu cred că ești rece

Când ochiul spre seară ți-l las sărutat.

...

Simțim împreună chemarea spre ape

Și foșnetul serii ce urlă spre vale.

Privim înspre luna ce-așteaptă să crape

În dorul ce-l scriu eu pe buzele tale.

...

Nu spune că nu știi cum arde iubirea,

Scânteie de clipe zăresc în priviri.

Ce dulce resimt, parcă-n zbor, contopirea

Ce naște din inimi atâtea iubiri.